Magas román irodalmi díjat kapott Esterházy Péter
2009. június 16. 10:31, utolsó frissítés: 10:31
Esterházy Péter Kossuth-díjas író hétfõn megkapta a külföldi íróknak járó legrangosabb elismerést, az Ovidius-díjat; a kitüntetést a fekete-tengeri Neptun üdülõhelyen a Nemzetközi Irodalmi Konferencia keretében nyújtották át.
Esterházy Péter az MTI-nek elmondta: örül az elismerésnek, "az Ovidius-díj jó díj, mert eddig jó emberek kapták, mint például tavaly Orhan Pamuk Nobel-díjas török író, vagy korábban Jorge Semprún spanyol születésû francia nyelven alkotó író. Jó azért is, mert kollegák között vehettem át a díjat".
Mint kifejtette, az Ovidius-díj annak a jele, hogy másik kultúrában az ember könyve élõ könyv, mert külföldön mindig kérdés, valóságos-e az író kötete, eleven-e az adott kultúrában, tehát olvassák, vagy csak holt betû.
Az Ovidius-díjat nyolcadik éve a kortárs külföldi író kapja meg, akinek románra fordított könyvei a legsikeresebbek, a leginkább keresi és olvassa õket a közönség.
Esterházy Péternek eddig hat könyve jelent meg román nyelven: a Hahn-Hahn grófnõ pillantása és a Hrabal könyve címû kötetét a napokban mutatták be. Tavaly adták ki románul a Harmonia caelestist és a Javított kiadást is. Korábban már megjelent A szív segédigéi és az Egy nõ. (mti)
Esterházy Péter Neruda-díjat kapott Nápolyban
Béke-díjat kapott Esterházy Péter